text: 1 Jesusmi Capernaúm llaqtamanta lloqsispa Judea hap'iyman rirqan, hinaspa Jordán mayu inti lloqsimuy ladoman chimparqan. Hinan wakmanta askha runakunaqa payman huñukamurqanku, Jesustaq paykunata yachachirqan imaynan yachachillaqpuni hinata. 2 Fariseokunataq asuykamuspa Jesusta wateqanankupaq tapurqanku: –¿Diospa kamachikuyninman hinaqa atikunchu qosaq warminmanta t'aqakuynin? nispa. 3 Jesustaq paykunata tapurqan: –¿Imatataq Moisesqa kamachirqasunkichis? nispa. 4 Fariseokunataq nirqanku: –Moisesqa nirqanmi: Qosaqa t'aqanakuy qelqata warminman qospaqa t'aqakunmanmi, nispa. 5 Jesustaq paykunata nirqan: –Rumi sonqo kasqaykichisraykun chay kamachikuytaqa qelqapurqasunkichis, 6 kay pachata Dios kamashaspaqa qharita warmitawanmi kamarqan. 7 Chaymi runaqa taytanta mamanta saqepuspa warminwan hukllachakapunqa. 8 Hinaspan iskayninku huk cuerpollaña kanqaku. Chay hinaqa manan iskayñachu kanku, aswanpas hukllañan. 9 Chayrayku, Diospa hukllachasqantaqa ama runaqa t'aqachunchu, nispa. 10 Wasipi kashaspataq yachachisqankunaqa chayllamantataq wakmanta Jesusta tapurqanku. 11 Hinan paykunata nirqan: –Pipas warminmanta t'aqakuspa huk warmiwan casarakunman chayqa, ñawpaq warmintan wasanchan. 12 Kaqllataq warmipas qosanmanta t'aqakuspa huk qhariwan casarakunman chayqa, wasanchanmi, nispa. 13 Wawakunatan Jesuspa llamiykunanpaq pusamurqanku, yachachisqankunataq pusamuqkunata phiñarikurqanku. 14 Jesustaq ichaqa chayta rikuspa phiñasqa paykunata nirqan: –Wawakunaqa hinalla ñoqaman hamuchunku, ama paykunata hark'aychischu, Diospa qhapaqsuyunqa kay wawakuna hina kaqkunallapaqmi. 15 Cheqaqtan niykichis, pipas Diospa qhapaqsuyunta wawa hina mana chaskiqqa manan chaymanqa haykunqachu, nispa. 16 Hinaspan wawakunata marq'arikurqan, paykuna pataman makinta churaykuspataq saminchaykurqan. 17 Ñanta Jesús puririshaqtinmi huk runa phawaylla hamurqan, hinaspan paypa ñawpaqenpi qonqoriykukuspa tapuykukurqan: –Allin yachachikuq, ¿imatan ruwasaq wiñay kawsayniyoq kanaypaq? nispa. 18 Jesustaq payta nirqan: –¿Imaraykun "allin" niwanki? Manan pipas kanchu "allinqa", aswanpas sapan Diosllan. 19 Kamachikuykunataqa yachankin riki: "Aman pitapas wañuchinkichu. Aman wasanchankichu. Aman suwakunkichu. Aman llullakuspa tumpankichu. Aman q'otunkichu. Taytaykita mamaykitan respetanki", nisqata, nispa. 20 Hinan payqa Jesusta nirqan: –Yachachikuq, waynacha kasqaymantañan tukuy chaykunataqa hunt'arqani, nispa. 21 Hinaqtinmi Jesusqa munakuywan qhawaykuspa payta nirqan: –Kanraqmi ruwanayki, phaway tukuy kaqniykita vendemuspa wakchakunaman qomuy, hinan hanaq pachapi qhapaq kayniyki kanqa. Chaymantataq qhepayta hamuy, nispa. 22 Paytaq chayta uyarispa khuyay llakisqa ripurqan, askha kaqniyoq kasqanrayku. 23 Hinaqtinmi Jesusqa muyuriqninta qhawarispa yachachisqankunata nirqan: –¡May sasapunin qhapaqkunapaqqa Diospa qhapaqsuyunman haykunankuqa kanqa! nispa. 24 Hinan yachachisqankunaqa chayta uyarispa muspharqanku. Jesustaq wakmanta paykunata nirqan: –Wawallaykuna, ¡may sasapunin Diospa qhapaqsuyunman haykuyqa! 25 Camelloraqmi yawriq ninrin suchuytaqa atinman Diospa qhapaqsuyunman huk qhapaqpa haykunanmantaqa, nispa. 26 Chayta uyarispan sinchita musphaspa tapunakurqanku: –Chhaynaqa, ¿pillañataq qespichisqaqa kanman? nispa. 27 Jesustaq paykunata qhawarispa nirqan: –Runakunaqa manan qespikuyta atinmanchu, Diosmi ichaqa qespichiyta atin, Diosqa tukuy imatapas atinmi, nispa. 28 Chaymi Pedroqa nirqan: –Ñoqaykuqa lliw imaymanaykuta saqespan qhepaykita hamuyku, nispa. 29 Jesustaq nirqan: –Cheqaqtan niykichis, pipas wasintapas, wawqenkunatapas, panankunatapas, taytantapas, mamantapas, wawankunatapas, chakrankunatapas, ñoqarayku Diosmanta allin willakuykunaraykupiwan saqemuqqa, 30 pachak kutitawanraqmi kay tiempopi chaskinqa wasikunata, wawqekunata, panakunata, mamakunata, wawakunata, chakrakunatapas, qatiykachasqaña kaspapas, qhepa tiempopitaq wiñay kawsayta chaskinqa. 31 Ichaqa, askha hatunpaq qhawasqakunan pisipaq qhawasqa kanqaku, pisipaq qhawasqakunataq hatunpaq qhawasqa kanqaku. 32 Jerusalén llaqtamanmi wichasharqanku, Jesustaq ñawpaqenkuta risharqan. Yachachisqankunaqa muspharqankun, paykunaq qhepanta riqkunataq manchasqa risharqanku. Hinaqtinmi Jesusqa chunka iskayniyoq yachachisqankunata sapaqman wakmanta pusaspa, imaymana payta sucedenanta willarqan: 33 –Qhawariychis, Jerusalén llaqtamanmi wichashanchis, Runaq Churinqa sacerdote umallikunaman, kamachikuy simita yachachiqkunaman hap'iykachisqan kanqa, hinan wañunanpaq huchachanqaku, mana judío runakunamantaq hap'iykachinqaku, 34 paykunan asipayanqaku, suq'aykunqaku, thoqaykunqaku, wañuchinqaku ima. Ichaqa kinsakaq p'unchapin kawsarimpunqa, nispa. 35 Hinamantataq Zebedeoq churinkuna Jacobowan Juanwan Jesusman asuykurqanku: –Yachachikuq, ima mañakusqaykutapas uyariwanaykikutapunin munayku, nispanku. 36 Chaymi Jesusqa paykunata tapurqan: –¿Imatan qankunapaq ruwanayta munankichis? nispa. 37 Paykunataq nirqanku: –Qhapaq kamachikuyniykipi hukniykuta paña ladoykipi, hukniykutataq lloq'e ladoykipi tiyaykachiwayku, nispa. 38 Jesustaq paykunata nirqan: –Manan ima mañakusqaykichistapas yachankichischu. ¿Ñoqa hina ñak'ariyta atiwaqchischu? ¿Ñoqa hina wañuytapas atiwaqchischu? nispa. 39 Paykunataq nirqanku: –Arí, atisaqkun, nispa. Jesustaq paykunata nirqan: –Arí, ñoqa hinapas ñak'arinkichismi, ñoqa hinapas wañunkichismi, 40 paña ladoypi lloq'e ladoypi tiyaykunaykichismi ichaqa, mana ñoqaq tiyaykachinaychu, aswanpas pikunapaqchus wakichisqa kashan chaykunaq tiyaykunanpaqmi, nispa. 41 Chunkantin yachachisqankunan chayta uyarispa Jacobopaq Juanpaqwan phiñakurqanku. 42 Jesustaq paykunata waqyaspa nirqan: –Yachankichismi suyukunapi kamachikuqkunaqa paykuna ukhupi munaychakusqankuta, runakuna ukhupi munayniyoq kaqkunapas atiyniyoq kasqankuta. 43 Qankuna ukhupin ichaqa mana chay hinachu kanqa, aswanpas qankuna ukhupi hatun-kayta munaqqa serviqniykichismi kanqa. 44 Mayqenniykichispas umalli kayta munaqqa lliwpa serviqninmi kanan. 45 Runaq Churinpas manan servichikunanpaqchu hamurqan, aswanpas servinanpaqmi, hinaspa askha runa kacharisqa kananrayku wañunanpaq, nispa. 46 Chaymantan Jericó llaqtaman chayarqanku. Jericó llaqtamanta yachachisqankunantin runakunapiwan Jesús lloqsimushaqtintaq, Timeoq churin ñawsa Bartimeo ñan patapi limosnata mañakuspa tiyasharqan. 47 Nazaret llaqtayoq Jesús kasqanta uyarispataq waqyakurqan: –¡Davidpa Churin Jesús, khuyapayaykuway! nispa. 48 Hinan ñawsata askha phiñarikurqanku upallananpaq, paytaq ichaqa aswan kallpawan waqyakurqan: –¡Davidpa Churin, khuyapayaykuway! nispa. 49 Hinaqtinmi Jesusqa sayaykuspa nirqan: –Waqyamuychis, nispa. Hinan ñawsataqa waqyamurqanku: –Kallpachakuy, sayariy, waqyasunkin, nispa. 50 Chaymi payqa capanta wikch'uspa sayarirqospa Jesusman phawarirqan. 51 Jesustaq payta tapurqan: –¿Ima ruwapunaytan munanki? nispa. Chaymi ñawsaqa nirqan: –Señorníy, qhawarichiwanaykitan munani, nispa. 52 Jesustaq nirqan: –Ripuy, iñiyniykin qhaliyachisunki, nispa. Hinan kaq rato qhawarirqan, hinaspan Jesuspa qhepanta ripurqan.